
A Bursa Hungarica Felsőoktatási Önkormányzati Ösztöndíjrendszer
2012. évi fordulójának
 Általános Szerződési Feltételei 

a települési önkormányzatok számára
Az 51/2007. (III. 26.) Korm. rendelet (a továbbiakban: Rendelet) 20. § (5) bekezdése alapján a jelen Általános Szerződési Feltételekben (a továbbiakban: ÁSZF) a Bursa Hungarica Felsőoktatási Önkormányzati Ösztöndíjrendszerhez (a továbbiakban: Bursa Hungarica Ösztöndíjrendszer) csatlakozó fővárosi kerületi önkormányzatokra a települési önkormányzatokra vonatkozó előírások érvényesek, míg csatlakozása esetén Budapest Főváros Önkormányzata a megyei önkormányzatokkal megegyező módon vesz részt a Bursa Hungarica Ösztöndíjrendszerben. 

1. §
A települési önkormányzat maga jogosult a pályázat kiírására. A pályázat kiírásának feltétele, hogy a települési önkormányzat csatlakozzon a Bursa Hungarica Ösztöndíjrendszer 2012. évi fordulójához. A Bursa Hungarica Ösztöndíjrendszer 2012. évi fordulójában a települési önkormányzatok csatlakozása a pályázati fordulóhoz egyben az elektronikus pályázati rendszerhez történő csatlakozást is magában foglalja, azaz a korábbi évektől eltérően az elektronikus pályázati rendszer használata kötelező a pályázat lebonyolításában részt vevő önkormányzatok részére. Az elektronikus rendszerhez nem csatlakozó önkormányzatok a Bursa Hungarica Ösztöndíjrendszerhez sem tudnak csatlakozni, azaz a pályázatot nem írhatják ki, az elektronikus rendszerben általuk nem rögzített pályázatot nem bírálhatnak el.  
Az önkormányzatok számára a Bursa Hungarica Ösztöndíjrendszerben való részvétel önkéntes. A Bursa Hungarica Ösztöndíjrendszerhez történő csatlakozás kizárólag az ÁSZF 1. sz. mellékletét képező ”Nyilatkozat a csatlakozásról, valamint az elektronikus adatbázis használatáról” (a továbbiakban: Nyilatkozat) eredeti, aláírt, lepecsételt példányának megküldésével történhet. A Nyilatkozatot ajánlott küldeményként kell eljuttatni a Wekerle Sándor Alapkezelő (a továbbiakban: Alapkezelő) részére. Körjegyzőségek esetén kérjük, településenként külön borítékban küldjék a Nyilatkozatot. Figyelem! A korábbi években használatos csatlakozási nyilatkozatot az Alapkezelő nem tudja elfogadni!

A Nyilatkozat beküldési határideje: 2011. október 14. (postabélyegző)

Az önkormányzatnak a Nyilatkozatot abban az esetben is el kell küldenie az Alapkezelő részére, ha a korábbi pályázati forduló(k) során már tett ilyen nyilatkozatot. A Nyilatkozat visszaküldése önmagában nem jelent anyagi kötelezettségvállalást, az önkormányzat a benyújtott pályázatok ismeretében dönt a támogatási összegek odaítéléséről. 

Nem csatlakozhat a Bursa Hungarica Ösztöndíjrendszer 2012. évi fordulójához az a települési önkormányzat, amelyet a Nemzeti Erőforrás Minisztérium (továbbiakban: Minisztérium) a 2011. évi pályázati fordulóban vállalt kötelezettségei megszegése miatt az ösztöndíjrendszer résztvevői közül kizárt.
2. §
A Nyilatkozatot az önkormányzat a pályázatok kiírását követően nem vonhatja vissza. 
3. §
Az Alapkezelő a www.wekerle.gov.hu internetes oldal „Bursa Hungarica” oldalán, a „Csatlakozott települések” menüpont alatt 2011. október 17-ig nyilvánosságra hozza a 2012. évi fordulóhoz csatlakozott települések teljes listáját.

Amennyiben a csatlakozni szándékozó település ezen a listán nem szerepel, abban az esetben Nyilatkozata nem érkezett meg az Alapkezelő címére, vagy Nyilatkozatát az Alapkezelő nem volt jogosult elfogadni a csatlakozási határidő elmulasztása miatt.

Amennyiben a Nyilatkozat nem érkezett meg az Alapkezelő címére, de a települési önkormányzat az ajánlott küldemény „küldemény azonosítója” alapján bizonyítani tudja, hogy határidőben, a megfelelő címre megküldte azt, úgy az Alapkezelő külön kérelem nélkül köteles a Nyilatkozatot elfogadni.

4. §
Amennyiben az önkormányzat a Nyilatkozat benyújtására előírt határidőt elmulasztja, vagy az ajánlott küldemény „küldemény azonosítójával” nem tudja igazolni, hogy Nyilatkozatát határidőben a megfelelő címre elküldte, indokolt méltányossági kérelmet terjeszthet elő az Alapkezelőhöz a csatlakozás utólagos elfogadása iránt. A kérelmet 2011. október 27-ig (postabélyegző) lehet előterjeszteni.

Az önkormányzat a méltányossági kérelem előterjesztésével egyidejűleg az eredeti Nyilatkozatot is köteles benyújtani, illetve a határidőn túl benyújtott Nyilatkozattal egyidejűleg az önkormányzatnak a kérelmet is elő kell terjesztenie. A kérelemben az önkormányzatnak nyilatkoznia kell arról, hogy az „A” és „B” típusú pályázatot határidőben kiírta, és kötelezettséget vállal arra, hogy az ÁSZF-ben foglaltaknak a továbbiakban maradéktalanul eleget tesz. Nem támogatható azon önkormányzat méltányossági kérelme, amely az „A” és „B” típusú pályázat kiírásának határidőben nem tett eleget, illetve csak az „A” típusú vagy csak a „B” típusú pályázatot hirdette meg a megadott határidő szerint.

A kérelemről a kérelemben megfogalmazott indokok mérlegelésével 2011. november 4-ig a felsőoktatásért és tudománypolitikáért felelős helyettes államtitkár dönt, és döntéséről haladéktalanul tájékoztatja az Alapkezelőt. A helyettes államtitkár döntéséről az Alapkezelő 2011. november 7-ig értesíti az önkormányzatot.
5. §
A pályázat kiírásának határideje: 2011. október 17. A pályázatot az önkormányzat hirdetőtábláján és a helyben szokásos egyéb módon kell közzétenni. A települési önkormányzat mind az "A", mind a "B" típusú pályázatot köteles kiírni oly módon, hogy az "A" és a "B" típusú pályázatok kiírásának megjelentetése egy időben történjék. 
6. § 
A pályázati kiírásnak kötelezően tartalmaznia kell az alábbiakat:

A pályázatok benyújtásának határideje: 2011. november 14.

a) A Bursa Hungarica Ösztöndíjban kizárólag a települési önkormányzat területén állandó lakóhellyel (a továbbiakban: lakóhely) rendelkezők részesülhetnek. [A Rendelet  „állandó lakóhely” fogalma a polgárok személyi adatainak és lakcímének nyilvántartásáról szóló 1992. évi LXVI. törvény „lakóhely” fogalmának feleltethető meg, amelyet a pályázó a lakcímkártyájával tud igazolni.] A pályázatot a települési önkormányzatnál írásban, a pályázó által aláírva, egy példányban kell benyújtani. A benyújtott pályázatról az önkormányzat átvételi elismervényt ad a pályázónak. A pályázati űrlap csak a kötelező mezők kitöltésével és a pályázati kiírásban meghatározott csatolandó mellékletekkel együttesen érvényes. A pályázati kiírásban meghatározott valamely melléklet hiányában a pályázat formai hibásnak minősül. Az önkormányzat ebben az esetben hiánypótlást rendelhet el, vagy a pályázatot a bírálatból kizárhatja, és kizárását írásban indokolja.
b) Az ösztöndíj időtartama:
"A" típusú pályázat: 10 hónap, azaz két egymást követő tanulmányi félév (a 2011/2012. tanév második féléve és a 2012/2013. tanév első féléve);
"B" típusú pályázat: 3x10 hónap, azaz hat egymást követő tanulmányi félév (a 2012/2013. tanév, a 2013/2014. tanév, és a 2014/2015. tanév).

c) A pályázók köre:

Az "A" típusú pályázatra azok az önkormányzat területén lakóhellyel rendelkező, hátrányos szociális helyzetű pályázók jelentkezhetnek, akik felsőoktatási intézményben (felsőoktatási hallgatói jogviszony keretében) teljes idejű (nappali tagozatos), alapfokozatot és szakképzettséget eredményező alapképzésben, mesterfokozatot és szakképzettséget eredményező mesterképzésben, egységes, osztatlan képzésben vagy felsőfokú szakképzésben, a képzésre vonatkozó keretidőn belül folytatják tanulmányaikat. 

A képzésre vonatkozó keretidő ezen pályázat vonatkozásában: államilag támogatott képzésben részt vevő hallgató esetében a támogatási idő, azaz a megkezdett 12 félév (a fogyatékossággal élő hallgató támogatási ideje további 4 félévvel megnövelhető); költségtérítéses képzésben részt vevő hallgató esetében a megkezdett 16 félév (amennyiben a felsőoktatási intézmény szabályzatában a képzési keretidőt ennél rövidebben nem határozza meg). [2005. évi CXXXIX. törvény a felsőoktatásról, 55. § (2) valamint 56. § (2) bekezdés]

A "B" típusú pályázatra azok az önkormányzat területén lakóhellyel rendelkező, hátrányos szociális helyzetű (a 2011/2012. tanévben utolsó éves, érettségi előtt álló középiskolás, illetve felsőfokú diplomával nem rendelkező, felsőoktatási intézménybe felvételt még nem nyert, érettségizett) pályázók jelentkezhetnek, akik a 2012/2013. tanévtől kezdődően felsőoktatási intézményben teljes idejű (nappali tagozatos) alapfokozatot és szakképzettséget eredményező alapképzésben, egységes, osztatlan képzésben vagy felsőfokú szakképzésben kívánnak részt venni.
A „B” típusú pályázatra jelentkezők közül csak azok részesülhetnek ösztöndíjban, akik 2012-ben először nyernek felvételt felsőoktatási intézménybe és tanulmányaikat a 2012/2013. tanévben ténylegesen megkezdik.

d) Nem részesülhet támogatásban az a pályázó, aki:
· középiskolai akkreditált iskolarendszerű felsőfokú szakképzésben vesz részt 

· katonai illetve rendvédelmi felsőoktatási intézmény katonai illetve rendvédelmi képzésében vesz részt

· doktori (PhD) képzésben vesz részt 

· külföldi intézménnyel áll hallgatói jogviszonyban.
e) Az ösztöndíj elbírálása kizárólag szociális rászorultság alapján, a pályázó tanulmányi eredményétől függetlenül történik.
f) A pályázók a következő személyi és egyéb adataikat kötelesek a pályázatban megadni: 

"A" típusú pályázat: név, anyja születési (leánykori) neve; születési helye és ideje; lakóhelye (lakcímkártyával igazolhatóan); adóazonosító jel, felsőoktatási intézmény, kar, szak/szakpár megnevezése, telefonszám, e-mail cím. A pályázó az intézmény, kar és szak/szakpár teljes nevét a felsőoktatási intézménynél nyilvántartott hivatalos formában köteles megadni. 

"B" típusú pályázat: név; anyja születési (leánykori) neve; születési helye és ideje; lakóhelye (lakcímkártyával igazolhatóan); adóazonosító jel; telefonszám, e-mail cím.
g) A pályázó szociális rászorultsága igazolására köteles megadni a vele egy háztartásban élők (a pályázó lakóhelye szerinti lakásban életvitelszerűen együtt lakó, ott bejelentett lakóhellyel vagy tartózkodási hellyel rendelkező személyek) egy főre jutó havi nettó jövedelmének forint összegét.

Jövedelem:
A szociális igazgatásról és szociális ellátásokról szóló 1993. évi III. törvény 4. § (1) bekezdés a) pontja alapján az elismert költségekkel és a befizetési kötelezettséggel csökkentett
- a személyi jövedelemadóról szóló 1995. évi CXVII. törvény szerint meghatározott, belföldről vagy külföldről származó - megszerzett - vagyoni érték (bevétel), ideértve a jövedelemként figyelembe nem vett bevételt és az adómentes jövedelmet is,

- az a bevétel, amely után az egyszerűsített vállalkozói adóról, illetve az egyszerűsített közteherviselési hozzájárulásról szóló törvény szerint adót, illetve hozzájárulást kell fizetni.

Elismert költségnek minősül a személyi jövedelemadóról szóló törvényben elismert költség, valamint a fizetett tartásdíj. Ha a magánszemély az egyszerűsített vállalkozói adó vagy egyszerűsített közteherviselési hozzájárulás alapjául szolgáló bevételt szerez, a bevétel csökkenthető a személyi jövedelemadóról szóló törvény szerint elismert költségnek minősülő igazolt kiadásokkal, ennek hiányában a bevétel 40%-ával. Ha a mezőgazdasági őstermelő adóévi őstermelésből származó bevétele nem több a kistermelés értékhatáránál (illetve ha részére támogatást folyósítottak, annak a folyósított támogatással növelt összegénél), akkor a bevétel csökkenthető az igazolt költségekkel, továbbá a bevétel 40%-ának megfelelő összeggel, vagy a bevétel 85%-ának, illetőleg állattenyésztés esetén 94%-ának megfelelő összeggel.

Befizetési kötelezettségnek minősül a személyi jövedelemadó, az egyszerűsített vállalkozási adó, a magánszemélyt terhelő egyszerűsített közteherviselési hozzájárulás, egészségbiztosítási hozzájárulás és járulék, egészségügyi szolgáltatási járulék, nyugdíjjárulék, nyugdíjbiztosítási járulék, magán-nyugdíjpénztári tagdíj és munkavállalói járulék.

Nem minősül jövedelemnek

1. a temetési segély, az alkalmanként adott átmeneti segély, a lakásfenntartási támogatás, az adósságcsökkentési támogatás,

2. a rendkívüli gyermekvédelmi támogatás, a Gyvt. 20/A. §-a szerinti pénzbeli támogatás, a Gyvt. 20/B. §-ának (4)-(5) bekezdése szerinti pótlék, a nevelőszülők számára fizetett nevelési díj és külön ellátmány,

3. az anyasági támogatás,

4. a tizenharmadik havi nyugdíj és a szépkorúak jubileumi juttatása,

5. a személyes gondoskodásért fizetendő személyi térítési díj megállapítása kivételével a súlyos mozgáskorlátozott személyek pénzbeli közlekedési kedvezményei, a vakok személyi járadéka és a fogyatékossági támogatás,

6. a fogadó szervezet által az önkéntesnek külön törvény alapján biztosított juttatás,

7. annak az alkalmi munkavállalói könyvvel történő foglalkoztatásnak a havi ellenértéke, amely a teljes munkaidőben foglalkoztatott munkavállaló külön jogszabály szerinti kötelező legkisebb munkabérének (minimálbér) 50%-át nem haladja meg,

8. a házi segítségnyújtás keretében társadalmi gondozásért kapott tiszteletdíj,

9. az energiafelhasználáshoz nyújtott támogatás.
h) Az "A" típusú pályázat esetén a benyújtandó pályázat kötelező melléklete a Jogviszony-igazolás arról, hogy a pályázó a d) pontban megjelölt képzéstípusok valamelyikében vesz részt. 
i) Adatvédelem: 

A pályázó pályázata benyújtásával hozzájárul ahhoz, hogy a felsőoktatási intézmény hallgatói jogviszonyáról az Alapkezelőnek, illetve a támogató önkormányzatnak tájékoztatást nyújtson. A pályázó pályázata benyújtásával hozzájárul ahhoz, hogy a pályázati űrlapon rögzített személyes adatait a pályázatot kiíró települési önkormányzat nyilvántartásba vegye és azokat a megyei önkormányzat és az Alapkezelő részére – kizárólag a Bursa Hungarica Ösztöndíjpályázat lebonyolítása és a támogatási jogosultság ellenőrzése céljából – átadja, illetőleg az ösztöndíj időtartama alatt maga kezelje. A pályázó pályázata benyújtásával hozzájárul ahhoz, hogy az Alapkezelő személyes adatait a Bursa Hungarica Ösztöndíjpályázat lebonyolítása és a támogatási jogosultság ellenőrzése céljából az ösztöndíj időtartama alatt kezelje.
A pályázó pályázata benyújtásával hozzájárul a pályázáskor rendelkezésre bocsátott személyes adatainak az azonosítás célja érdekében szükséges mértékben történő kezeléséhez és a Bursa Hungarica Ösztöndíjpályázat lebonyolítása, valamint a támogatási jogosultság ellenőrzése céljából történő továbbításához.
Az elnyert ösztöndíjat közvetlen adó- és TB járulékfizetési kötelezettség nem terheli (Lásd a személyi jövedelemadóról szóló 1995. évi CXVII. törvény 1. sz. melléklet 3.2.6. pontját).

A fentieken túlmenően a "B" típusú pályázat esetében: 

A pályázók pályázatuk benyújtásával hozzájárulnak ahhoz, hogy a felsőoktatási intézménybe történő felvételi jelentkezésük eredményéről az Oktatási Hivatal az Alapkezelőnek, illetőleg a támogató önkormányzatnak tájékoztatást nyújtson.

j) Az ösztöndíjasok bejelentési kötelezettségei: 

Az ösztöndíjban részesülő hallgató köteles az ösztöndíj folyósításának időszaka alatt minden, az ösztöndíj folyósítását érintő változásról haladéktalanul (de legkésőbb 15 napon belül) értesíteni az Alapkezelőt és a folyósító felsőoktatási intézményt. Az értesítési kötelezettséget a hallgató 5 munkanapon belül köteles teljesíteni az alábbi adatok változásakor:

· tanulmányok halasztása; 

· tanulmányok helyének megváltozása (új felsőoktatási intézmény, kar, szak megadásával);

· tanulmányi státusz (munkarend, képzési forma, finanszírozási forma) változása;

· személyes adatainak (neve, lakóhelye) változása.

A „B” típusú támogatásban részesített pályázó 2012. szeptember 1-jéig a felvételi határozat (vagy besorolási határozat) másolatának megküldésével köteles az Alapkezelő részére bejelenteni, hogy a 2012/2013. tanévben melyik felsőoktatási intézményben kezdi meg tanulmányait. A pályázó köteles írásban nyilatkozni arról, hogy a 2012-es felvételi évet megelőzően nyert-e felvételt felsőoktatási intézménybe. 
A „B” típusú pályázat során támogatásban részesülő ösztöndíjas a támogatás időtartama alatt pályázhat az „A” típusú ösztöndíjra. Amennyiben a "B" típusú pályázat során támogatásban részesülő ösztöndíjas a támogatás időtartama alatt sikeresen pályázik "A" típusú ösztöndíjra, "B" típusú ösztöndíját automatikusan elveszti.

Az ösztöndíjas lemondhat a számára megítélt támogatásról, amit a www.wekerle.gov.hu oldalról letölthető Lemondó űrlapon jelenthet be. A Lemondó űrlap beküldésével az ösztöndíjas a nyertes ösztöndíjpályázatát megszünteti, azaz a megjelölt félévről és az ösztöndíj további félévi részleteiről is lemond.

Az az ösztöndíjas, aki értesítési kötelezettségének nem tesz eleget, az ösztöndíj folyósításából és az ösztöndíjrendszer következő évi fordulójából kizárható. Az az ösztöndíjas, aki határidőn belüli értesítési kötelezettségének elmulasztása miatt esik el az ösztöndíj folyósításától, a tanulmányi félév lezárását követően (június 30-ig, illetve január 31-ig) ki nem fizetett ösztöndíjára már nem tarthat igényt.

k) Az ösztöndíjas 30 napon belül köteles a jogosulatlanul felvett ösztöndíjat a folyósító felsőoktatási intézmény részére visszafizetni.

l) Amennyiben megállapítást nyer, hogy a pályázó a pályázás során nem a valóságnak megfelelő adatokat szolgáltatta vagy a pályázati feltételeknek nem felel meg, támogatásban nem részesülhet, még abban az esetben sem, ha az ösztöndíj elnyeréséről szóló tájékoztatást már kézhez vette.

7. §
A pályázati kiírás a fentieken túl kizárólag a pályázat elbírálásához megkívánt mellékletek felsorolását és az önkormányzat által meghatározott, a fentiekkel nem ellentétes elbírálási prioritások megjelölését tartalmazhatja. A támogatás megítélése nem köthető semmilyen később bekövetkező feltételhez, illetőleg kötelezettség vállalásához (pl. a települési önkormányzat illetékességi területén történő munkavállaláshoz vagy további ottlakáshoz).

8. §
A pályázatok benyújtása a települési önkormányzat által a pályázók rendelkezésére bocsátott űrlapon történik. A települési önkormányzat köteles gondoskodni arról, hogy a pályázati kiírás megjelenésétől a pályázat benyújtásának határidejéig a pályázati űrlapok a polgármesteri hivatalban, munkaidőben, elegendő példányban a pályázók rendelkezésére álljanak.

9. §
A pályázati kiírásnak a Rendeletben, illetőleg a jelen ÁSZF-ben foglaltakkal ellentétes rendelkezései és kitételei érvénytelenek, a települési önkormányzat a pályázatot az érvénytelen rendelkezések figyelmen kívül hagyásával köteles lebonyolítani.

10. §
A települési önkormányzat ellenőrzi, rögzíti és elbírálja a beérkezett pályázatokat. A pályázatok rögzítésének és elbírálásának határideje: 2011. december 5. A fenti határidőn túl a támogatásban részesíteni kívánt pályázók körét az önkormányzat még abban az esetben sem jogosult bővíteni, ha jogosulatlanság vagy lemondás folytán az önkormányzatnak a Bursa Hungarica Ösztöndíjpályázatra szánt keretében pénzmaradvány jelentkezik.

11. §
A települési önkormányzat az elbírálás során már meglévő szabályzatai vagy a Bursa Hungarica Ösztöndíjrendszer elbírálására elfogadott szabályzata alapján jár el és bírálati döntését 2011. december 9-ig az elektronikus pályázatkezelő rendszerben rögzíti. A megyei bírálatban csak a határidőben lezárt, elbírált, a települési önkormányzat által támogatott pályázatok vesznek részt. Amennyiben a települési önkormányzat a rögzítésre és elbírálásra megadott határidőben nem zárja le a döntési listákat, támogatott pályázói a megyei elbírálásban nem vehetnek részt.
Az elektronikus pályázati rendszer használatának feltétele, hogy a települési önkormányzat a Nyilatkozat kitöltésével kötelezettséget vállaljon arra, hogy a pályázati fordulóban elektronikus adatlapon rögzíti a beérkezett pályázatokról hozott döntését. Ebben az esetben a Minisztérium kötelezettséget vállal arra, hogy az adatrögzítéshez elektronikus adatlapot bocsát a települési önkormányzat rendelkezésére, amely az Alapkezelő által üzemeltetett https://bursa.okmt.hu/palyazat/ internetes oldalon érhető el. Ezen elektronikus adatlap az „A” és „B” típusú Bírálati lappal megegyező formátumú. A települési önkormányzat biztosítja az elektronikus adatlap használatához szükséges hardvert és szoftvert. (Az elektronikus adatlap biztonságos működése Microsoft Internet Explorer alkalmazását kívánja meg.) Az elektronikus pályázati rendszer használatához felhasználói névre és jelszóra van szükség, amelyet a regisztrációs folyamat során a megbízott önkormányzati munkatárs határoz meg. A regisztrációs és adatrögzítési folyamat részletes leírása a www.wekerle.gov.hu internetes oldal „Bursa Hungarica” oldalán, az „Információk a települési önkormányzatok részére” menüpont alatt megtalálható. A települési önkormányzat tudomásul veszi, hogy az elektronikus adatlapok kitöltése után a Bírálati lapokat köteles nyomtatott formában is előállítani. A Bírálati lapokat az elektronikus pályázati rendszerből köteles kinyomtatni. A nem az elektronikus pályázati rendszerből kinyomtatott adatlapokat az Alapkezelő nem fogadja el.
12. §
Az elbírálás során a települési önkormányzat:

a) a határidőn túl benyújtott, vagy formailag nem megfelelő pályázatokat a bírálatból kizárja, és kizárását írásban indokolja;

b) minden, határidőn belül benyújtott, formailag megfelelő pályázatot érdemben elbírál, és döntését írásban indokolja;

c) csak az illetékességi területén lakóhellyel rendelkező pályázókat részesítheti támogatásban;

d) az elbírálás során korra, fajra, nemre, bőrszínre, felekezeti vagy világnézeti hovatartozásra, tanulmányi eredményre tekintet nélkül, kizárólag a pályázó szociális rászorultságának objektív vizsgálatára tekintettel járhat el.

13. §
A települési önkormányzat a határidőn belül benyújtott, formailag megfelelő pályázat elbírálása alapján a pályázót minimum 1.000 forint havi támogatásban részesíti, vagy a pályázó támogatási igényét elutasítja. A települési önkormányzat a megítélt támogatás havi összegét köteles rögzíteni az elektronikus pályázatkezelő rendszerben található elektronikus adatlapokon vagy az összesített bírálati listán. A megítélt támogatásnak havonta azonos összegűnek és 100 forinttal maradék nélkül oszthatónak kell lennie. Amennyiben ez az összeg nem osztható maradék nélkül százzal, az Alapkezelő az összeget automatikusan lefelé kerekíti. A települési önkormányzat a megítélt havi támogatás összegét a pályázati forduló teljes tartamára garantálni köteles, annak módosítására nem jogosult.

14. §
A települési önkormányzat 2011. december 16-ig az önkormányzat hirdetőtábláján és a helyben szokásos egyéb módon köteles nyilvánosságra hozni a Bursa Hungarica Ösztöndíjpályázat keretében általa nyújtott támogatások összesített adatait. Az adatok „A” és „B” típusú támogatottak szerinti bontásban a pályázók és a támogatottak számát, az összes megítélt támogatást, a támogatás átlagos mértékét és mindazokat az önkormányzat által informatívnak talált mutatókat tartalmazzák, amelyek nem alkalmasak a támogatásban részesítettek illetve a pályázók személyének azonosítására.

15. §
A települési önkormányzat 2011. december 16-ig köteles döntéséről, és annak indokairól írásban értesíteni a pályázókat, illetve lehetővé tenni, hogy a személyükre vonatkozó döntést az önkormányzat épületében megtekinthessék.

16. §
A pályázó az elbíráló szerv döntése ellen fellebbezéssel nem élhet. 

17. §
A települési önkormányzat az elektronikus pályázatkezelő rendszerben lezárt, kinyomtatott, aláírt és lepecsételt Bírálati lapokról és a benyújtott kötelező mellékletekről másolatot készít irattára számára, majd az általa támogatott és nem támogatott pályázók Bírálati anyagát 2011. december 16-ig elküldi az Alapkezelő részére oly módon, hogy a támogatott és nem támogatott pályázók bírálati anyagát külön kezelve, azon belül az "A" és a "B" típusú Bírálati anyagokat külön-külön kezelve, alfabetikus sorrendbe rendezi. A települési önkormányzat a Bírálati anyaghoz csatolt, az ÁSZF 4. sz. mellékletét képező Összesítő lapon feltünteti az általa az Alapkezelő számára elküldött Bírálati anyagok darabszámát, a települési önkormányzat által támogatott és nem támogatott pályázatok számát. A bírálati anyagot szalagos irományfedélben, az Alapkezelőnek címzett borítékban vagy csomagban kérjük feladni. A csomagon tüntessék fel: „Bursa Hungarica 2012. évi pályázati forduló Bírálati anyag”.
A támogatott pályázók Bírálati anyaga az alábbiakból áll:

· az elektronikus pályázatkezelő rendszerből kinyomtatott, pecsétlenyomattal, a polgármester vagy a jegyző aláírásával ellátott eredeti Bírálati lap, amely tartalmazza a pályázó részére megítélt önkormányzati támogatás havi összegét;

· „A” típusú támogatottak esetében Jogviszony-igazolás.
A nem támogatott pályázók Bírálati anyaga az alábbiakból áll:

· az elektronikus pályázatkezelő rendszerből kinyomtatott, pecsétlenyomattal, a polgármester vagy a jegyző aláírásával ellátott eredeti Bírálati lap.
A fent megjelölt kötelező mellékleteken túl az önkormányzatok által megküldött egyéb dokumentumokért az Alapkezelő felelősséget nem vállal.

Az Alapkezelő által hiánypótlásra felszólított települési önkormányzat köteles az Alapkezelő részére a megadott határidőre a pótlásokat  megküldeni.
Amennyiben a pályázati kiírás egyetlen pályázat sem érkezett, a települési önkormányzatnak az Összesítő lapot a fenti határidőre az Alapkezelő részére kell megküldeni. 

18. § A megyei önkormányzatok a települési bírálatok lezárásával kezdhetik el a megyei támogatások odaítélését a települések által támogatott pályázók részére. A megyei bírálatban csak a határidőben lezárt, elbírált, a települési önkormányzat által támogatott pályázatok vesznek részt. A támogatott pályázatok adatait a megyei önkormányzatok az elektronikus pályázatkezelő rendszerben érik el, számukra postázni nem kell a pályázatokat.

19. §
A megítélt ösztöndíjak összegét a települési önkormányzat köteles tanulmányi félévenként előre egy összegben átutalni a Wekerle Sándor Alapkezelő számlaszámára: 
10032000-00285128-30000003
Az önkormányzati támogatások átutalásának határideje a tavaszi szemeszterre:
2012. január 31.

Az önkormányzati támogatások átutalásának határideje az őszi szemeszterre:
2012. augusztus 31.
20. §
Az önkormányzat tudomásul veszi, hogy amennyiben az utalások során a jelen szerződés 19. §-ában meghatározott határidőket nem tartja be, szerződésszegést követ el, és felelősséggel tartozik minden, a hallgatókat a késedelmes utalás következtében érő kárért, amely a felsőoktatási intézményekhez történő továbbutalás periodicitása folytán az önkormányzat késedelmét többszörösen is meghaladó késedelemből adódhat. Az önkormányzat tudomásul veszi, hogy a jelen szerződés 19. §-ában meghatározott határidőig valamennyi általa támogatásban részesített ösztöndíjas részére megítélt összeget köteles utalni, az utalás során beszámításra nincs mód. Az Alapkezelő az önkormányzat nem határidőben történő, nem a megfelelő bankszámlára történő, vagy pontatlan összegű átutalásából eredő károkért felelősséget nem vállal. 

21. §
Az önkormányzat köteles írásban értesíteni az Alapkezelőt, ha az önkormányzat számlaszáma megváltozik. Az Alapkezelő az értesítés elmulasztásának következtében a téves számlaszámra történő átutalásból eredő károkért felelősséget nem vállal.

22. §
"A" típusú pályázat: A települési önkormányzat tudomásul veszi, hogy a felsőoktatási hallgatók számára megítélt ösztöndíj megvonásra kerül, ha a hallgató az ösztöndíj folyósításának időtartama alatt az ösztöndíj folyósítása feltételeinek nem felel meg. Az önkormányzat ezen esetben saját hatáskörben dönt, hogy – nem Bursa Hungarica támogatásként, hanem más jogcímen – folyósítja-e a már korábban megítélt támogatást.
A felsőoktatási hallgatók számára megítélt támogatást az önkormányzat csak abban az esetben vonhatja vissza, ha az ösztöndíjas lakóhelyét megszünteti a települési önkormányzat illetékességi területén. A települési önkormányzat ebben az esetben határozatban rendelkezik a támogatás visszavonásáról. A határozat csak a meghozatalát követő tanulmányi félévtől ható hatállyal hozható meg. 

"B" típusú pályázat: A települési önkormányzat tudomásul veszi, hogy a felsőoktatási intézménybe jelentkezők számára kiírt pályázat pozitív elbírálása esetén a megítélt ösztöndíj hat egymást követő tanulmányi félévre történő folyósítását garantálni köteles. A felsőoktatási intézménybe jelentkezők számára megítélt ösztöndíj megvonásra kerül, ha a támogatott a Rendelet alapján nem jogosult Bursa Hungarica Ösztöndíjra. Az önkormányzat ez esetben saját hatáskörben dönt, hogy – nem Bursa Hungarica támogatásként, hanem más jogcímen – folyósítja-e a már korábban megítélt támogatást vagy sem. 

A felsőoktatási intézménybe jelentkezők számára megítélt támogatást az önkormányzat visszavonhatja abban az esetben, ha az ösztöndíjas elköltözik a települési önkormányzat illetékességi területéről. A települési önkormányzat ebben az esetben határozatban rendelkezik a támogatás visszavonásáról. A határozat csak a meghozatalát követő tanulmányi félévtől ható hatállyal hozható meg. 
A „B” típusú ösztöndíjasok szociális rászorultságát az önkormányzat évente egyszer jogosult és köteles felülvizsgálni. A felsőoktatási intézménybe jelentkezők számára megítélt támogatást a települési önkormányzat határozattal visszavonhatja, ha a vizsgálat során kiderül, hogy az ösztöndíjas szociális rászorultsága már nem áll fenn. A határozat csak a meghozatalát követő tanulmányi félévtől ható hatállyal hozható meg. Amennyiben az ösztöndíjas a szociális rászorultság vizsgálata során az önkormányzat által kért igazolásokat nem bocsátja rendelkezésre, vagy az önkormányzattal a vizsgálat során az együttműködést egyéb módon kifejezetten megtagadja, az ösztöndíjas szociális rászorultságának megszűntét vélelmezni kell.
23. §
 A települési önkormányzat kötelezettséget vállal arra, hogy a támogatás visszavonásáról szóló határozatának meghozatalát követően haladéktalanul, de legkésőbb 30 napon belül, a határozat egy kiadmányának megküldésével értesíti az Alapkezelőt. Az „A” és a „B” típusú pályázatok megszüntető határozatait kizárólag külön ajánlott levélben, postai úton kell az illetékes önkormányzatnak megküldenie az Alapkezelő postafiók címére (1244 Bp., Pf. 920). A pályázati csomaghoz a kötelező mellékleteken felül csatolt megszüntető határozatokat az Alapkezelő nem tudja feldolgozni.
24. § 
Az ösztöndíj folyósítása – a folyósítás véghatáridejének módosítása nélkül – teljes egészében szünetel azokban a tanulmányi hónapokban, amelyekben az ösztöndíjas hallgatói jogviszonya szünetel.

25. §
Az önkormányzat által az elektronikus pályázatkezelő rendszerben a regisztrációnál megadott adatok tekintetében az elbírálás során a pályázati anyagok továbbküldése, illetőleg a pályázati rendszer lebonyolítása során bármikor elkövetett mulasztásokért és adminisztrációs tévedésekért az önkormányzat teljes felelősséggel tartozik. Az önkormányzat által elkövetett mulasztások pótlására, az adminisztrációs tévedések, formai hibák kijavítására a jelen szerződésben megjelölt határidők leteltét követően nincs mód. 

26. § 
Az ÁSZF hatálya a 2012. évi pályázati forduló teljes lebonyolításáig áll fenn. A 2012. évi pályázati fordulóban elbírált pályázatok esetében a települési önkormányzat mindenkor a jelen ÁSZF-ben foglalt rendelkezéseknek megfelelően köteles eljárni. 

Az ÁSZF-től eltérni nem lehet; csak az a települési önkormányzat csatlakozhat a pályázati rendszerhez, amely kötelezettséget vállal arra, hogy a pályázatok kiírása, elbírálása és a települési önkormányzat által nyújtott támogatás összegének továbbítása során maradéktalanul az ÁSZF-ben foglaltaknak megfelelően jár el. A települési önkormányzat tudomásul veszi, hogy amennyiben nem az ÁSZF-nek megfelelően jár el, a Minisztérium az ösztöndíjrendszer résztvevői közül kizárhatja, ez pedig az önkormányzat által támogatásban részesített pályázók kizárásával is jár.

